
Hei, 

Tässä postissa on mukana ohjeistus sekä täytettävät lomakkeet liittyen Kymenlaakson hyvinvointialueen hakemukseen Valtionavustus hyvinvointialueille ja Helsingin kaupungille
alueellisen sote-järjestötoiminnan sekä järjestöjen tekemän terveyden ja hyvinvoinnin edistämistyön kehittämiseen -hankkeeseen. 

Hyvinvointialue kohdentaa valtionavustushaun seuraaviin painopisteisiin:

Alueellisten sote-palvelupisteiden kehittäminen ja pilotointi 
Tavoitteena on tuottaa Kymenlaakson eri alueilla tarjottavaa liikkuvaa/keskitettyä eri toimijoiden verkostona toteutettavaa toimintaa. 
· Esimerkiksi: Kohtaava tuki, neuvonta, vertaistuki, yhteisöneuvonta.

Vanhemmuuden tuki 
Tavoitteena on vastata alueen tunnistettuihin vanhemmuuden haasteisiin. 
· Esimerkiksi: Avoin toiminta, kohdennetut ryhmät, arjenhallinta.

Hyvinvointialue tavoittelee noin 1 000 000 euron kokonaishakemuksen rakentamista. Euromäärä on optimistinen arvio siitä, mitä hausta voisi Kymenlaaksoon tulla. Myönnettävä avustus tulee todennäköisesti jäämään alle haetun summan. Hankevalmisteluvaiheessa on hyvä varautua siihen, miten hanke toteutetaan, jos haettu avustus ei toteudu täysimääräisenä. 

Hakemusta tehdessänne huomioittehan, että ehdottamanne hankkeen:
1. Tulee kohdentua alueellisen sote-järjestötoiminnan ja järjestöjen tekemän terveyden sekä hyvinvoinnin edistämistyön kehittämiseen.

2. Hankkeessa tulee huomioida meneillään olevat muut kehittämishankkeet, uusien ratkaisujen kehittäminen, hyvät käytännöt ja toiminnan vaikuttavuus.  Hankkeessa tulee huomioida alueelliset erityispiirteet ja kielelliset oikeudet

3. Mikäli hakijalle on aiemmin myönnetty valtionavustusta samaan tai läheisesti liittyvään tarkoitukseen, hankesuunnitelmassa tulee selkeästi erottaa:
· mitä toimenpiteitä on toteutettu tai toteutetaan aiemmin myönnetyllä avustuksella sekä
· mitä uusia toimenpiteitä on tarkoitus toteuttaa tällä haettavalla valtionavustuksella.
Avustusta ei voida myöntää samaan toimintaan, johon hakija on jo saanut rahoitusta  toisesta avustuslähteestä. Hakijan tulee osoittaa, ettei haettava avustus kohdistu olemassa olevan toiminnan tai aiemmin rahoitettujen tehtävien ylläpitämiseen.
Rahoitusta voidaan kuitenkin myöntää nykyisen toiminnan kehittämiseen, laajentamiseen tai uudistamiseen, mikäli hakemuksessa kuvataan selkeästi uudet toimenpiteet, niiden tavoitteet sekä niiden tuottama lisäarvo suhteessa jo rahoitettuun toimintaan.
Hyvinvointialue arvio hakemukset ja pidättää oikeuden ehdottaa hankekokonaisuuteen ehtojen mukaisia kehittämiskokonaisuuksia.

Täyttäkää hankkeen talousarviota varten toimitettu Budjetti Excelin välilehti OSATOTEUTTAJA.
Kirjatkaa hakemukseen näkyviin, kuinka monta henkilötyövuotta (htv) haette hankkeen rahoituksessa. 
Huomioikaa, että hankkeen toteutusaika on vuosi 2027. 

Suosittelemme vahvasti järjestöjen koontihakemusta / koontihakemuksia teemojen ympärille. Koontihakemuksissa voi olla useampi osatoteuttaja. Hakemusten arvioinnissa etusijalla ovat koontihakemukset.

Koontihakemuksissa hankkeella on oltava 1 päätoteuttaja, joka koordinoi koko hankkeen raportointia ja tukee osatoteuttajia raportoinnissa ja hankehallinnollisissa tehtävissä.

Osatoteuttajalla tarkoitetaan seuraavaa: 
Osatoteuttajalla on oltava omat tavoitteet, toimenpiteet sekä hankebudjetti hankkeen edistämiseen. Osatoteuttajan tulee pystyä omalta osaltaan raportoimaan toimenpiteiden edistymisestä, tuloksista ja osoittamaan kirjanpidossa sekä tositeperusteisesti (mahdolliset ostot), mihin saatu valtionavustus on käytetty. Osatoteuttajan rooli hankkeessa on merkittävä. 

Hyvinvointialue ei ota osatoteuttajaksi alle 50 000 euron hanke-ehdotuksia. 

Kaikkien kehitystyöhön osallistuvien järjestöjen ei tarvitse olla osatoteuttajia, vaan kehittämistehtäviä voidaan toteuttaa myös ostopalveluina järjestöjen kesken. Tässä tulee ottaa huomioon hankintalainsäädäntö sekä rahoituspäätös. 

Esimerkki:  
Järjestö 1 haluaa ostaa järjestöltä 2 (joka ei ole osatoteuttaja) yksittäisen kurssin, jolla vastataan kehittämistehtävän edistymiseen. Kyseessä on tällöin ostopalvelu kehittämistehtävän toteuttamiseksi. 

Hankehakua koskevat kysymykset voi jättää tänne: https://app.orchidea.dev/pp/STM_hankehaku
Palveluun kirjaudutaan sähköpostilla. 
Hakemus tulee palauttaa viimeistään 9.10.2026 klo 23.59 mennessä osoitteeseen muutostoimisto@kymenhva.fi 

Myöhässä saapuneita hakemuksia emme käsittele. 

